雜曲歌辭 湖陰曲
作者：溫庭筠
朝代：唐

paragraphs: 祖龍黃須珊瑚鞭，鐵驄金面青連錢。
虎髯拔劒欲成夢，日壓賊營如血鮮。
海旗風急驚眠起，甲重光搖照湖水。
蒼黃追騎塵外歸，森索妖星陣前死。
五陵愁碧春萋萋，灞川玉馬空中嘶。
羽書如電入青瑣，雪腕如搥催畫鞞。
白虬天子金煌鋩，高臨帝座迴龍章。
吳波不動楚山晚，花壓闌干春晝長。